Brüssel 27.8.2004

KOM(2004) 574 lõplik

KOMISJONI TEATIS

vastuseks tähelepanekutele ja soovitustele, mille on teinud kõrgetasemeline sõltumatu ekspertrühm kuuenda raamprogrammi uute töövahendite tõhususe hindamise kohta{SEC(2004) 1057}

KONTEKST

Vastavalt nõukogu ja Euroopa Parlamendi otsusele kuuenda raamprogrammi vastuvõtmise ja eriprogrammi "Integreerimine" kohta moodustati 2003. aasta oktoobris kõrgetasemeline ekspertrühm, et hinnata kuuenda raamprogrammi uute töövahendite tõhusust.

Ekspertrühma ülesandeks oli anda vahehinnang uute töövahendite mõju ja nende panuse kohta raamprogrammi eesmärkide saavutamisel, käsitledes eeskätt järgmisi aspekte:

- ühenduse teadustööst saadav lisandväärtus võrreldes riiklikult tehtud teadustööga;

- kriitiline mass;

- teadussuutlikkuse integreerimine;

- haldamise lihtsustamine.

Arvestades eelöeldut, esitas kõrgetasemeline ekspertrühm 1. juulil 2004 komisjonile tehtud töö kohta ametliku aruande, mis lisaks kommenteeritud kokkuvõttele sisaldab ka kogutud teabe ja kuuenda raamprogrammi kasutajate olulisemate seisukohtade tutvustust ja kokkuvõtet. Lisaks on välja toodud ka ekspertrühma järeldused ja soovitused kuuenda raamprogrammi järelejäänud ajavahemiku rakendamise ja seitsmenda raamprogrammi väljatöötamise perspektiivide kohta.

KOMISJONI SEISUKOHT EKSPERTRÜHMA TÖÖ JA RAKENDAMISE PIIRANGUTE KOHTA

Komisjonil on hea meel aruande kõrge kvaliteedi üle, mis on saavutatud tänu teadusringkondade seas läbi viidud põhjalikele aruteludele ja uuringutele. Samuti rõhutab komisjon, et enamik ekspertrühma järeldusi langeb kokku komisjoni järeldustega, mille alusel on võetud vastu ,,parandusmeetmed (nagu näha lisatud töödokumendist), mille eesmärgiks on muuta kuues raamprogramm paindlikumaks ja kasutajasõbralikumaks. Nimetatud parandusmeetmeid tõhustatakse veelgi kuuenda raamprogrammi järelejäänud ajavahemiku vältel. Ometi ei saa meetmeid, mille tulemusena tuleb muuta olemasolevat õigusraamistikku (komisjoni otsus raamprogrammi vastuvõtmise kohta, eriprogrammid, osalemiseeskirjad, komisjoni otsus lepingu näidise vastuvõtmise kohta), kavandada enne seitsmenda raamprogrammi ja selle õigusliku aluse väljatöötamist.

KOMISJONI SEISUKOHT EKSPERTRÜHMA ARUANDE SÕNUMITE KOHTA

Komisjon nõustub täielikult ekspertrühma esimese peamise sõnumiga, mis toetab komisjoni kuuenda raamprogrammi väljatöötamisel tehtud järeldusi: uute töövahendite eesmärgid on adekvaatsed, eelkõige nende eeldatava panuse osas Euroopa teadusruumi loomisse, samuti on kavandatud töövahendid hästi kohandatud soovitud eesmärkide saavutamiseks.

Ühtlasi nõustub komisjon täielikult ekspertrühma järeldusega, et teadlaskond vajab selget järjepidevust töövahendite osas. See kehtib nii nn tava uurimismeetmete, nagu eelkõige kindla uurimisobjektiga sihtprojektid ja muud kooskõlastusmeetmed, kui ka uute töövahendite, nagu integreeritud projektide ja pädevusvõrgustike jätkamise puhul seitsmenda raamprogrammi raames.

Eelkirjeldatu vastab kõigiti suunistele, mis on sätestatud komisjoni 16. juulil 2004 avaldatud teatises "Teadus ja tehnoloogia, Euroopa tuleviku võtmed - Euroopa Liidu poliitika suunised teaduse toetamiseks".1

Ekspertrühma kolmas oluline sõnum käsitleb uute töövahendite erinevat rakendamist erinevates etappides, alates tegevuskava esitamisest kuni konkreetse lepingu sõlmimiseni. Komisjon on teadlik, et uute töövahendite rakendamist on vaja täiustada ja on sellega seonduvalt võtnud ka vastu ja rakendanud teatavaid parandusmeetmeid, millest mõnda täiustatakse veelgi kuuenda raamprogrammi rakendamise käigus. Siiski ei nõustu komisjon kõigi ekspertrühma aruande järeldustega, eelkõige arusaamadega, mille kohaselt tuleks raamprogrammis osalejatele anda täielik vabadus töö eesmärkide ja vahendite valikul; samuti ei nõustu komisjon mõnede seisukohtadega, mis käsitlevad tegevuskava hindamise kvaliteeti.

Ühtlasi meenutab komisjon, et kogu kõnealust temaatikat tuleb vaadelda ka seitsmenda raamprogrammi ettevalmistamise valguses. Lisaks meenutab komisjon 16. juunil 2004 avaldatud teatises "Teadus ja tehnoloogia, Euroopa tuleviku võtmed - Euroopa Liidu poliitika suunised teaduse toetamiseks" võetud kohustust: "Rahandus- ja haldussätted tuleb üle vaadata ja lihtsustada seniste kogemuste põhjal. Algatatakse sellesuunaline protsess, mis puudutab programmide kasutajaid ja riiklikke teadusstruktuure. Finantseeskirjad vaadatakse üle ning nõukogule ja Euroopa Parlamendile tehakse ettepanekud komisjoni poolt esitatava järgmise raamprogrammi ja selles osalemise eeskirjade otsuse ettevalmistamise jaoks".

Sellest tulenevalt on komisjon asunud põhjalikult uurima rahastusmehhanisme, et leida vahendeid, mille abil oleks tagatud programmis osalejate kohustuste vähendamisel vajalik läbipaistvus riiklike vahendite kasutamisel.

Lisatud dokumendis tuuakse iga töövahendi rakendamiseks tehtud soovituse kohta üksikasjalikult välja olukorra analüüs ja komisjoni seisukoht ning vajaduse korral sellised seitsmenda raamprogrammi parandusmeetmed, mis on juba vastu võetud, mis on kavas vastu võtta, või mille kohta on tehtud sellesisuline ettepanek, ning mis nõuavad olemasoleva õigusliku raamistiku muutmist.

1 KOM (2004)353